VSRS Sklep II DoR 679/2019, enako tudi VSRS Sklep II DoR 373/2020, VSRS Sklep II DoR 359/2020
Sodna praksa Vrhovnega sodišča, 2020-07-31

Jan Zobec (preds.), Karmen Iglič Stroligo (poroč.), mag. Nina Betetto

dovoljenost predloga za dopustitev revizije - laičen predlog - postulacijska sposobnost - opravljen pravniški državni izpit - zavrženje predloga za dopustitev revizije

1. Sodišče prve stopnje je zavrnilo tožničin tožbeni zahtevek za plačilo odškodnine v višini 75.000,00 EUR zaradi revitalizacije 11. mlinskega potoka (kanala) in tožnici naložilo povrnitev toženkinih pravdnih stroškov v znesku 3.103,61 EUR, v primeru zamude z zakonskimi zamudnimi obrestmi.

2. Sodišče druge stopnje je tožničino pritožbo zavrnilo in potrdilo sodbo sodišča prve stopnje.

3. Tožnica je zoper v uvodu navedeno sodbo pritožbenega sodišča vložila „Pritožbo“ na Vrhovno sodišče (vloga z dne 4. 12. 2019) in med drugim predlagala, da sodišče pritožbi v celoti ugodi. Vrhovno sodišče je tožnici z dopisom št. II R 97/2019 z dne 11. 12. 2019 sporočilo, da je njeno „Pritožbo“ vpisalo v vpisnik razne zadeve pod številko II R 97/2019 in jo opozorilo, da njena vloga ni v skladu z zakonskimi zahtevami po tretjem in četrtem odstavku 86. člena Zakona o pravdnem postopku (v nadaljevanu ZPP) ter zato očitno nima možnosti za uspeh. Tožnico je pozvalo, da v roku 8 dni sporoči, ali kljub temu želi, da o njeni vlogi odloči Vrhovno sodišče, ki bo v tem primeru vlogo obravnavalo kot predlog za dopustitev revizije. Tožnica je kot odgovor na navedeni dopis na Vrhovno sodišče pravočasno vložila vlogo z dne 23. 12. 2019, ki jo je poimenovala „Odgovor na dokument opr. št. II R 97/2019 Vrhovno sodišče RS z dne 11. 12. 2019“, v katerem predlaga, da sodišče upošteva pravico do vsebinske obravnave pritožbe. Vrhovno sodišče je zato njeno „Pritožbo“ obravnavalo kot predlog za dopustitev revizije.

5. Pravnomočno sodno odločbo sodišča druge stopnje je mogoče izpodbijati le z izrednimi pravnimi sredstvi. Kot je tožnici že bilo pojasnjeno z dopisom Vrhovnega sodišča z dne 11. 12. 2019, lahko v postopku z izrednimi pravnimi sredstvi stranka opravlja pravdna dejanja samo po pooblaščencu, ki je odvetnik (tretji odstavek 86. člena ZPP). Izjemoma sme pravdna dejanja v tovrstnem postopku opravljati stranka sama ali njen zakoniti zastopnik v primeru, če imata opravljen pravniški državni izpit (četrti odstavek 86. člena ZPP). Dokaz o opravljenem pravniškem državnem izpitu mora biti priložen predlogu za dopustitev revizije (367.č člen ZPP).

6. Predlagateljica je predlog vložila sama, pri čemer ni izkazala, da ima opravljen pravniški državni izpit. Njen predlog za dopustitev revizije je zato zaradi pomanjkanja postulacijske sposobnosti nedovoljen in ga je Vrhovno sodišče zavrglo (prvi odstavek 91. člena ZPP in 367.č člen ZPP).

7. Vrhovno sodišče je odločalo v senatu, navedenem v uvodu odločbe. Odločitev je sprejelo soglasno (sedmi odstavek 324. člena ZPP).

Zakon o pravdnem postopku (1999) - ZPP  - člen 86, 86/3, 86/4, 91, 91/1, 367č

Opr. št: VSRS Sklep II DoR 373/2020, z dne 04.09.2020, ECLI:SI:VSRS:2020:II.DOR.373.2020

Opr. št: VSRS Sklep II DoR 359/2020, z dne 28.08.2020, ECLI:SI:VSRS:2020:II.DOR.359.2020

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.